Os **Hiroshima Toyo Carp** (広島東洋カープ, *Hiroshima Tōyō Kāpu*?) son un equipo profesional de béisbol con sede na cidade de Hiroshima, Xapón. Compiten na Liga Central da Nippon Professional Baseball (NPB), principal competición do béisbol nipón. O club é propiedade da Familia Matsuda, estando á fronte do mesmo Hajime Matsuda, descendente do fundador de Mazda Jujiro Matsuda. De feito, a compañía automobilística posúe o 34,2% das accións do equipo, mentres que os Matsuda posúen ao redor do 60%. O equipo xoga os seus partido como local no Mazda Zoom-Zoom Stadium Hiroshima, recinto con capacidade para 32.000 espectadores. O único día no que o equipo non xoga como local no seu estadio é o 6 de agosto, xa que este se fecha en lembraza do bombardeo atómico de Hiroshima.

Historia
--------

### Comezos

En 1949, a Liga Xaponesa de Béisbol Profesional decidiu expandirse en dúas ligas separadas. A prefectura de Hiroshima decidiu fundar un equipo de béisbol como parte do proceso de reconstrución da cidade após a súa destrución pola bomba atómica en 1945. Tras a súa creación, o equipo uniuse en decembro de 1949 á Liga Central co nome de Hiroshima Carp. O primeiro estadio do club foi construído con fondos do goberno da prefectura. O equipo tiña nos seus comezos unha notábel carencia de medios que, sumada á falta dun patrocinador, impediulle desenvolverse de forma correcta e atraer a mellores xogadores doutros equipos. O adestrador Hideichi Ishimoto tivo que buscar persoalmente á maioría dos xogadores para formar un equipo titular. En consecuencia, o equipo acabou en último lugar nas súas dúas primeiras temporadas. En 1951 a situación económica da franquía empeorou aínda máis, propúxose ou disolver o equipo ou fusionalo cos Taiyo Whales, equipo con sede en Shimonoseki. Os cidadáns de Hiroshima mostraron a súa oposición e doaron o diñeiro preciso para manter o equipo.

En 1952 a Liga Central contaba con sete equipos, o cal facía difícil a elaboración dun calendario coherente para cada equipo. Así, propúxose que calquera equipo que finalizase o campionato cunha porcentaxe de vitorias inferior ao 30% desaparecería ou se fusionaría con outro club. Isto aludía de forma indirecta aos Carp, que acabaron todas as temporadas anteriores en último lugar. Con todo, o equipo acada ese ano 37 vitorias, o que supoñía unha porcentaxe de 31,6%, salvándose así de forma milagrosa. Por contra, os Shochiku Robins quedaron últimos cun 28,8% e tiveron que fusionarse cos Taiyo Whales. Aínda así, o equipo continuou con serios problemas para subsistir, até o punto que en 1953 os xogadores contaban cun único uniforme. Con todo, os Carp lograron sobreporse, e en 1960 conseguiron por primeira vez máis vitorias que derrotas. Tres anos antes, o equipo trasladárase e un novo estadio situado no centro de Hiroshima. 

En 1968 a empresa Toyo Kogyo (desde 1984 chamada Mazda Motor Corporation, aínda que o equipo aínda conserva o antigo nome) converteuse no principal patrocinador do equipo. Así, o nome do equipo mudou a Hiroshima Toyo Carp. Ese mesmo ano o equipo acaba en terceiro lugar por primeira vez na súa historia. Porén, entre 1972 e 1974 os Carp volven ser o pechacancelas da liga. Nese período de tempo, concretamente en 1973, o equipo adopta como cor o vermello, sendo os uniformes completamente resedeseñados. Ademais, o logo do equipo mudeo dunha "H" a unha "C" vermella imitando a dos Cincinnati Reds da Major League Baseball (MLB). 

En 1974 o equipo contrata ao seu primeiro adestrador estranxeiro, Joe Lutz, o cal manda mudar a cor da gorra a vermello para simbolizar un ilimitado espíto de loita. Porén, debido a un incidente a metade de temporada cos árbitros, Lutz ten que deixar o equipo. A pesar de todo, en 1975 chega o primeiro título da Liga Central do club, comezando así unha época dourada para o equipo. Os xogadores Koji Yamamoto, Sachio Kinugasa, Jim Lyttle e Adrian Garrett formaron a famosa aliñación alcumada "Akaheru" (literalmente "Casco Vermello") que conseguiu gañar dúas Series do Xapón en 1979 e 1980. O equipo repetiría trofeo en 1984 grazas ao equipo de pitchers. En 1989, o propio Koji Yamamoto faise cargo do club como adestrador, conseguindo volver gañar a Liga Central en 1991. Porén, en 1993 o equipo volve quedar último, renunciando o técnico ao seu posto. Após a era dourada dos anos 1980, o club entra nunha era escura na que non consegue gañar ningún título da Liga Central até 2016. Cómpre destacar que en 2009 o equipo trasládase a un novo estadio, o Mazda Zoom-Zoom Stadium Hiroshima.

### Nomes

Ao longo dos anos o equipo tivo diferentes nomes:

* Hiroshima Carp (1950−1967)
* Hiroshima Toyo Carp (1968− )

Estadio
-------

*Artigo principal**:* Mazda Zoom-Zoom Stadium Hiroshima.
Actualmente, os Chunichi Dragons xogan os seus encontros como local no Mazda Zoom-Zoom Stadium Hiroshima, recinto con capacidade para 32.000 espectadores. Con todo, ao longo dos anos ten utilizado os seguintes estadios:

| Estadio | Localización | Prefectura | Capacidade | Período |
| --- | --- | --- | --- | --- |
| Hiroshima-ken Sōgō Ground Yakyūjō | Hiroshima | Hiroshima Hiroshima | 13.000 | 1950 | 1957 |
| Shodai Hiroshima Shimin Kyūjō | Hiroshima | Hiroshima Hiroshima | 31.984 | 1957 | 2008 |
| Mazda Zoom-Zoom Stadium Hiroshima | Hiroshima | Hiroshima Hiroshima | 32.000 | 2009 | − |

Xogadores
---------

### Dorsais retirados

Hiroki Kuroda.

|  |
| --- |
| **Dorsais retirados polos Hiroshima Toyo Carp** |
| Nº | Xogador | Posición | Período |
| **3** | Sachio Kinugasa | Terceira base | 1965–1987 |
| **8** | Koji Yamamoto | Outfielder | 1969–1986 |
| **15** | Hiroki Kuroda | Pitcher | 1997–2007, 2015–2016 |

### Dorsais honrados

| Nº | Xogador | Posición | Período |
| --- | --- | --- | --- |
| **1** | Tomonori Maeda | Outfielder | 1990–2013 |
| **7** | Kenjiro Nomura | Infielder | 1989–2005 |
| Shota Dobayashi | Infielder | 2013– |
| **20** | Manabu Kitabeppu | Pitcher | 1976–1994 |
| Katsuhiro Nagakawa | Pitcher | 2003– |

### Xogadores MLB

| País | Xogador | Posición | Temporadas no equipo |
| --- | --- | --- | --- |
| Estados Unidos | Colby Lewis | Pitcher | 2008–2009 |
| Xapón | Kenta Maeda | Pitcher | 2008–2015 |
| Xapón | Hiroki Kuroda | Pitcher | 1997–2007, 2015–2016 |
| Xapón | Ken Takahashi | Pitcher | 1995–2008, 2010 |
| Estados Unidos | Richie Scheinblum | Outfielder | 1975–1976 |
| República Dominicana | Alfonso Soriano | Outfielder | 1997 |

Notas
-----

1. ↑  "Hiroshima Toyo Carp". *NPB.jp*.

Véxase tamén
------------

### Ligazóns externas

* Sitio web oficial

|  |  |
| --- | --- |
| Control de autoridades | 
* Wd: Q247577
* WorldCat
* VIAF: 254777430
* LCCN: no2016118523
* NDL: 00633985
* OpenCorporates: 3240001009427

 |